Senosios Varėnos Andriaus Ryliškio pagrindinė mokykla

Varėnos rajono Senosios Varėnos Andriaus Ryliškio pagrindinė mokykla – dieninė, savarankiško mokymosi bendrojo lavinimo mokykla Senojoje Varėnoje (Varėnos raj.), A. Ryliškio g. 14, vykdanti pradinio, pagrindinio, vidurinio ir papildomo ugdymo programas lietuvių kalba. Įstaigos kodas 190109096. Steigėjas Varėnos rajono savivaldybė.

Filialai:
 Senosios Varėnos Andriaus Ryliškio vidurinės mokyklos Sarapiniškių pradinis skyrius (nuo 2004 m.)
 Senosios Varėnos Andriaus Ryliškio vidurinės mokyklos Gudžių pradinio ugdymo skyrius (nuo 2009 m.)

Istorija 
Nuo XVIII a. Varėnoje veikė parapinė mokykla, 1781 m. ji turėjo 9 mokinius. 1864–1915 m. minima valdinė mokykla. 1920 m. rugpjūčio 15 d. Lietuvos švietimo ministras pasirašė įsakymą steigti naują mokyklą Varėnoje. 1931 m. mokyklai suteiktas M. K. Čiurlionio vardas. Į mokyklą susirinkdavo iki 160 mokinių. 1924–1940 m. mokykloje dirbo ir jai vadovavo Andrius Ryliškis (1897–1975), švietėjas, valsčiaus kultūros ugdytojas, patriotas.

Kai 1944 m. liepos 13 d. Antrojo pasaulinio karo frontas nusirito į Vakarus, buvusioje mokykloje įsikūrė karo ligoninė. Spalio 15 d. įvyko pirmasis pedagogų tarybos posėdis. Trumpame protokole įrašyta: spalio 17 d. 9 val. atidaryti keturių klasių progimnaziją; organizuoti mokinių talką aplinkai švarinti; rinkti ir tvarkyti mokyklos turtą. Karo sumaištyje nepasimetę susirinko 192 mokiniai. Mokykla augo. 1949 m. auklėtoja Vanda Dilkaitė-Markeliūnienė išleido pirmąją gimnazistų-aštuntokų laidą – 21 mokinį. Tais metais gimnazija sujungta su pradine mokykla tapo vienuolikmete pirmosios Varėnos vidurine mokykla. 1952 m. rugsėjį atidaryta aktų salė. 1953 m. pavasarį stadionas apsodintas tankia alyvų gyvatvore. Žiemomis jame veikdavo čiuožykla. Iki žemės ūkio mokyklos aikštyno įrengimo stadione vykdavo svarbiausios rajono varžybos. Mokykla turėjo didelį sklypą, sodą. 1956 m. pusrūsyje įrengtos dirbtuvės.

1973 m. atėjo būrys mokinių iš reformuotos į pradinę Druckūnų aštuonmetės. 1980 m. pradėta dirbti naujame mokyklos pastate. 1981 m. mokykla pavadinta Varėnos 3-oji vidurinė, 1994 m. suteiktas A. Ryliškio vardas. Vėliau restauruotas senasis pastatas. Išsiplėtė valgykla, dirbtuvės, sudarytos geros sąlygos pirmaklasiams, bet mokykla liko be aktų salės, be scenos. 1995 m. rekonstruota katilinė.

Direktoriai 
 1944–1951 m. Julius Jonytis
 1951–1958 m. Vaclovas Šreiberis
 1958–1960 m. Marija Jurgulienė
 1960–1961 m. Birutė Zabielaitė
 1961–1962 m. Algirdas Bakanavičius
 1962–1963 m. Jonas Visockas
 1963–1973 m. Jonas Juodka
 1973–1994 m. Marijona Ališauskienė
 1994–2021 m. Gintautas Bendorius
 nuo 2021 m. Irina Doškuvienė

Žymūs mokytojai 
 Vaidas Čenys
 Valdemaras Šemeška
 Leokadija Balkuvienė
 Milda Letkevičienė
 Lina Žilionienė

Nuorodos 
 Mokyklos svetainė

Lietuvos pagrindinės mokyklos
Varėnos rajono savivaldybės mokyklos
Senoji Varėna